Гаспадар пушчы
*Віталь Вольскі*

Трашчыць галлё. З шумам і фырканнем прадзіраецца з непраходнага гушчару[[1]](#footnote-1) нешта вялікае і дужае. Хістаюцца маладыя бярозы. Пад напорам цяжкага цела нікне да зямлі густы падлесак.

Гэта — зубр. Вось ён выходзіць на лясную паляну, схіліўшы магутную галаву, і спыняецца, асветлены сонцам.

Прагна[[2]](#footnote-2) ўглядваюся я ў ляснога волата[[3]](#footnote-3). Не часта даводзіцца бачыць такое відовішча.

Увесь ён аброс густой кучаравай шэрсцю цёмна­каштанавага колеру. Яго вялікая, нізка пасаджаная галава з чорнай барадой і шырокія мускулістыя грудзі здзіўляюць сваёй веліччу і магутнасцю. Высокі карак[[4]](#footnote-4) гарбом узвышаецца над спінаю.

Шыя, грудзі і добрая палова спіны густа пакрыты цёмнай калматай грывай. Шматкамі ўскудлачанага лямцу звісае гэта грыва над шырока пастаўленымі, тоўстымі і кароткімі нагамі.

Пярэдняя частка яго моцнага тулава, цяжкая і масіўная, здаецца непамерна развітай у параўнанні з задняй, пакрытай карацейшымі і святлейшымі валасамі. Заднія ногі выглядаюць вышэйшымі і танчэйшымі за пярэднія. Хвост — як у звычайнага быка, але кароткі і тоўсты.

У ясным і ціхім лясным паветры выразна чуецца роўнае і глыбокае дыханне вялікай жывёлы.

Пастаяўшы крыху на месцы, нібы ў задуменні, зубр рушыць далей, абрываючы мімаходам маладыя галінкі ясеня.

Следам за ім выходзіць на паляну ўвесь статак. Тут і маладыя зубры, і падлеткі, і дарослыя зубрыцы з цялятамі, падобны мі на буйны́х, калматых медзведзянят.

Мінуўшы лясную паляну, зубр выходзіць на дарогу, спыняецца зноў і, пастаяўшы крыху, нібы разважаючы, ідзе па дарозе. За ім паслухмяна цягнуцца астатнія. Яшчэ хвіліна — і ўсе зубры: малыя і дарослыя — знікаюць за высокімі дрэвамі на павароце, узнімаючы клубы пылу і нагадваючы здалёку невялікі статак звычайных кароў.

1. *Гушча́р* — непраходны густы лес. [↑](#footnote-ref-1)
2. *Пра́гна* (углядацца) — напружана. [↑](#footnote-ref-2)
3. *Волат* — асілак, велікан. [↑](#footnote-ref-3)
4. *Ка́рак* — шыя. [↑](#footnote-ref-4)